Hirdetmény a vendéglátó üzletek NTAK regisztrációjáról- **frissítve új információkkal**

**Korábban már tájékoztattuk Önöket, hogy a 2021. augusztus 19. napján hatályba lépett vonatkozó jogszabály értelmében minden hazai vendéglátó üzlet üzemeltető köteles a Nemzeti Turisztikai Adatszolgáltató Központ (a továbbiakban: NTAK) üzemeltetője által e célra működtetett elektronikus felületen a regisztrációt elvégezni, az adatszolgáltatásra kötelezett vendéglátó üzletek pedig kötelesek ott - a vendéglátó szoftver alkalmazásával - napi szinten adatot szolgáltatni.**

**Részletek:**

A 2021. évi XCVIII. törvény alapján az egyes kormányrendeleteknek a turizmus-vendéglátás ágazatot érintő stratégiai célú módosításáról szóló 501/2021.(VIII.18.) Korm. rendelet 2021. augusztus 19-i hatállyal módosította a turisztikai térségek fejlesztésének állami feladatairól szóló törvény végrehajtásáról szóló 235/2019.(X.15.) Korm. rendeletet (a továbbiakban: Vhr.). A Vhr. 2. § (15) bekezdése értelmében**adatszolgáltatásra kötelezett az a vendéglátó üzlet, amely nyugtaadási kötelezettségének pénztárgéppel köteles eleget tenni**a 48/2013. (XI. 15.) NGM rendelet, azaz a pénztárgépek műszaki követelményeiről, a nyugtakibocsátásra szolgáló pénztárgépek forgalmazásáról, használatáról és szervizeléséről, valamint a pénztárgéppel rögzített adatok adóhatóság felé történő szolgáltatásáról szóló rendelet alapján.

A Vhr. 2. § 17. pontja meghatározza a *vendéglátó szoftver* fogalmát*:*az adatszolgáltatásra kötelezett vendéglátó üzlet üzemeltető által kötelezően használt olyan informatikai program, amely az NTAK számára adatok továbbítására alkalmas.

Azt is előírja a jogszabály, hogy a Nemzeti Turisztikai Adatszolgáltató Központ üzemeltetője – a Nemzeti Adó- és Vámhivatallal kötött együttműködési megállapodás alapján – az e rendelet hatálya alá tartozó vendéglátó üzlet üzemeltetők által átadott adatokat az NTAK útján továbbítja a Nemzeti Adó- és Vámhivatal részére.

A Kormány az NTAK üzemeltetőjeként a Magyar Turisztikai Ügynökség Zártkörűen Működő Részvénytársaságot (a továbbiakban: MTÜ) jelöli ki.

A fent rögzítettek értelmében**minden hazai vendéglátó üzletet regisztrálni kell az NTAK-ba, adatszolgáltatásra azonban nem minden regisztrált vendéglátó üzlet köteles,**mivel a Vhr. az online pénztárgépek használatához köti az adatszolgáltatási kötelezettséget.

**A következő vendéglátóhely típusok esetében kötelező a regisztráció és a napi szintű adatszolgáltatás is az NTAK felé:**

- **étterem**, TEÁOR'08: 5610 – Éttermi, mozgó vendéglátás.

- **büfé**, TEÁOR'08: 5610 – Éttermi, mozgó vendéglátás.

- **cukrászda**, TEÁOR'08: 5610 – Éttermi, mozgó vendéglátás.

- **kávézó, alkoholmentes italokra specializálódott vendéglátóhely**, TEÁOR’08: 5630 - Italszolgáltatás

- **italüzlet, bár**, TEÁOR’08: 5630 - Italszolgáltatás

- **zenés-táncos szórakozóhely**, TEÁOR’08: 5630 - Italszolgáltatás

- **gyorsétterem**, TEÁOR'08: 5610 – Éttermi, mozgó vendéglátás.

- **alkalmi vendéglátóhely**, TEÁOR'08: 5610 – Éttermi, mozgó vendéglátás.

**Az alábbi három vendéglátóhely típusnak kizárólag a regisztrációs kötelezettséget kell teljesítenie, de adatot nem kell szolgáltatnia az NTAK felé:**

* **munkahelyi/közétkeztetést végző vendéglátóhely**, TEÁOR'08: 5629 – Egyéb vendéglátás;
* **rendezvényi étkeztetés**, TEÁOR'08: 5621 – Rendezvényi étkeztetés;
* **mozgó vendéglátóhely**, TEÁOR'08: 5610 – Éttermi, mozgó vendéglátás.

*A vendéglátóhely típusokat a kereskedelmi tevékenységek végzéséről szóló 210/2009. (IX.29.) Kr. (a továbbiakban: Kr.) 4. melléklete rögzíti.*

A regisztrációt alátámasztó dokumentumot kérjük juttassák el Hivatalunkhoz hivatali kapun-KRID azonosító: 104126329.

Felhívjuk figyelmüket, hogy a Kr. 27. § (6)-(7) bekezdései értelmében a jegyző a vendéglátó üzlet NTAK-ba történő adatszolgáltatási tevékenységét évente legalább egy alkalommal hatósági ellenőrzés keretében ellenőrzi. A jegyző köteles értesíteni az NTAK-ot azon vendéglátó üzletekről, amelyeknek alkalmaznia kell vendéglátó szoftvert, de azzal nem rendelkeznek, vagy az NTAK-ba nem regisztráltak, vagy a kötelező adatszolgáltatási kötelezettségüket nem vagy nem megfelelően teljesítik.

A turisztikai térségek fejlesztésének állami feladatairól szóló CLVI. törvény (a továbbiakban: Turizmus Tv.) 9/C. § (1) bekezdése kimondja, hogy a vendéglátó üzlet üzemeltetője a tevékenysége megkezdésétől számított 5 napon belül köteles regisztrálni az NTAK-ba.

Már működő vendéglátóhelyek üzemeltetője – a Turizmus tv. 12/A. § (1) bekezdése értelmében - az NTAK-ba történő regisztrációt 2021. november 1. napjával köteles megkezdeni. Eredetileg az üzemeltetők az adatok szolgáltatására és továbbítására 2022. július 1. napjától lettek volna kötelesek. A 100. számú Magyar Közlönyben jelent meg az egyes törvényeknek a honvédelemmel, a gazdaságfejlesztéssel, valamint a kormányzati igazgatással összefüggő módosításáról szóló 2022. évi VII. törvény.

**39. A turisztikai térségek fejlesztésének állami feladatairól szóló 2016. évi CLVI. törvény módosításáról**

85. § A turisztikai térségek fejlesztésének állami feladatairól szóló 2016. évi CLVI. törvény

a) 12/A. § (1) bekezdésében a „2022. július 1. napjától” szövegrész helyébe a „2023. január 1. napjától” szöveg,

b) 12/B. § (1) bekezdésében a „2022. július 1. napjától” szövegrész helyébe a „2023. január 1. napjától” szöveg

lép.

**A lényeg, hogy a vendéglátó üzlet üzemeltetője az NTAK felé az adatok szolgáltatására és továbbítására 2023. január 1-jétől köteles.**

Az MTÜ a vendéglátó üzlet üzemeltetője részére a vendéglátó szoftvert térítésmentesen biztosítja.

Az alábbi link nyújt segítséget a regisztráció folyamatáról.

<https://info.ntak.hu/vendeglatas>

Kérdések esetén keressék az MTÜ Ügyfélszolgálatát a hét minden napján, 0-24 órában hívható 06-1/550-1855 telefonszámon, illetve a turisztika@1818.hu e-mail címen.

**Kérjük fenti tájékoztatásunk szíves tudomásulvételét, a hivatkozott jogszabályokban foglaltak tanulmányozását  és az ott előírtak teljesítését.**